ભાવનગર,તા.12 : ગુજરાતી કાવ્યસાહિત્યનો સૌથી મોટો આદ્યકવિ નરસિંહ મહેતા એવોર્ડ વર્ષ 2018 માટે ગુજરાતી ભાષાના સુવિખ્યાત કવિ વિનોદ જોશીને અર્પણ કરવાની ઘોષણા થઇ છે. આગામી તા.24 ઓકટોબર, શરદ પૂર્ણિમાએ જૂનાગઢ ખાતે મોરારિબાપુના વરદ હસ્તે કવિનું રૂપિયા એક લાખ એકાવન હજારની રાશિ તેમજ નરસિંહ મહેતાની ધાતુની પ્રતિમા તેમજ શાલ અને સન્માનપત્રથી અભિવાદન કરવામાં આવશે. ભારતીય જ્ઞાનપીઠ એવોર્ડ પુરસ્કૃત રઘુવીર ચૌધરી તેમજ અન્ય સાહિત્યકારો આ પ્રસંગે ઉપસ્થિત રહેશે. કાર્યક્રમ આદ્ય કવિ નરસિંહ મહેતા સાહિત્યનિધિ દ્વારા જુનાગઢ ખાતે ગિરનાર પર્વતની તળેટીમાં આવેલી રૂપાયતન સંસ્થામાં યોજાશે. અગાઉ રાજેન્દ્ર શાહ, મકરંદ દવે, અમૃત ઘાયલ, સુરેશ દલાલ, ભગવતીકુમાર શર્મા, રમેશ પારેખ વગેરે આ એવોર્ડથી સન્માનિત થયા છે.